แฉเส้นทางอาชญากร ทำธุรกิจ- ซื้อสื่อ- เล่นการเมือง
ประชาไท -- 22 เมษายน 48-- เส้นทางของนักอาชญากรรมข้ามชาติมักเริ่มจากการซื้อสื่อ ซื้อบริษัท ทำธุรกิจ และในที่สุดก็จะลงเล่นการเมือง ซึ่งเป็นเส้นทางอาชญากรรมที่น่ากลัวมากและส่วนใหญ่มักเป็นเช่นนี้ นายวันชัย รุจินวงศ์ อธิบดีกรมพินิจและคุ้มครองเยาวชนกล่าวโดยอ้างอิงจากโครงการวิจัย การพัฒนากฎหมายป้องกันและปราบปรามองค์กรอาชญากรรมข้ามชาติ โครงการวิจัยดังกล่าว ดำเนินการโดยสถาบันกฎหมายอาญา สำนักงานอัยการสูงสุด สำนักงานสภาความมั่นคงแห่งชาติ และสำนักงานงบประมาณความช่วยเหลือป้องกันและปราบปรามยาเสพติด (NAS) สถานเอกอัคร ราชทูตสหรัฐอเมริกาประจำประเทศไทย และสำนักงานกองทุนสนับสนุนการวิจัย (สกว.) นายวันชัยในฐานะหัวหน้าโครงหน้าโครงการวิจัย อธิบายว่า ความหมายขององค์กรอาชญากรรมตามอนุสัญญาต่อต้านองค์กรอาชญากรรมข้ามชาติของสหประชาชาติหมายถึง การกระทำที่คนตั้งแต่ 3 คนขึ้นไป มีการรวมตัวกัน ทำผิดร้ายแรงเพื่อเงิน คำนิยามดังกล่าวเป็นที่เข้าใจและปฎิบัติกันทั่วโลกกว่า 150 ประเทศ และมีความหมายตรงกับคำว่า ผู้มีอิทธิพล ของไทย ซึ่งจะเห็นว่าในประเทศไทยมีพฤติกรรมหรือลักษณะการกระทำที่เข้าข่ายอยู่เยอะมาก ไม่ว่าจะเป็น การค้ายาเสพติด ค้ามนุษย์ รับจ้างฆ่าคน ค้าอาวุธสงคราม การฟอกเงิน การพนันและการทวงหนี้พนัน การเก็บค่าคุ้มครอง การค้าน้ำมันเถื่อน การติดสินบนเจ้าหน้าที่ของรัฐ เป็นต้น สำหรับองค์กรอาชญากรรมในประเทศไทยนั้น สมาชิกขององค์กรอาชญากรรมได้พัฒนาตัวไปและสร้างอิทธิพลทางการเมืองเพื่อปกป้องกิจกรรมของตนเอง รวมทั้งการซื้อสื่อเพื่อใช้สร้างอิทธิพลต่อเนื่อง เจ้าหน้าที่ของรัฐบางส่วนทำการทุจริตโดยให้ความร่วมมือหรือปกป้ององค์กรอาชญากรรมเพื่อแลกกับผลประโยชน์ในทางทรัพย์สินและเพื่อเข้าสู่ตำแหน่งที่มีอำนาจและผลประโยชน์ นอกจากนี้ การที่องค์กรอาชญากรรมพัฒนาไปสู่การเป็นผู้มีอำนาจ ทำให้องค์กรอาชญากรรมถูกจับได้ยาก ถือเป็นลักษณะประหลาดในการบังคับใช้กฎหมายของไทย คือมักสามารถบังคับใช้กับคนจนเสียเป็นส่วนใหญ่ นอกจากนี้กระบวนการป้องกันและปราบปรามอาชญากรรมของไทยยังมีปัญหาอยู่หลายประการ ไม่ว่าจะเป็นกฎหมายที่ล้าสมัย ขาดองค์กรที่มีประสิทธิภาพ และขาดนโยบายที่แน่วแน่ นายวันชัย กล่าวต่อไปว่าปัญหาด้านอาชญากรรมของไทยมี 2 กรณีใหญ่คือ องค์กรอาชญากรรม และการคอร์รัปชั่น ซึ่งทำให้ประเทศไทยได้รับความเสียหายอย่างมาก ประชาชนหวาดกลัวภัยจากองค์กรอาชญากรรมและเกิดความไม่สงบอย่างยิ่งในสังคมและมีผลกระทบทั้งทางการเมืองและความมั่นคงของชาติอย่างร้ายแรงรวมถึงความเสียหายทางเศรษฐกิจเป็นเงินปีละไม่น้อยกว่า 200000 ล้านบาท 
ประชาไท -- 22 เมษายน 48-- เส้นทางของนักอาชญากรรมข้ามชาติมักเริ่มจากการซื้อสื่อ ซื้อบริษัท ทำธุรกิจ และในที่สุดก็จะลงเล่นการเมือง ซึ่งเป็นเส้นทางอาชญากรรมที่น่ากลัวมากและส่วนใหญ่มักเป็นเช่นนี้